טור מנוקד אורח חיים תקט
מַכְשִׁירֵי אֹכֶל נֶפֶשׁ שֶׁאִי אֶפְשָׁר לַעֲשׂוֹתָן מֵעֶרֶב יוֹם טוֹב - דּוֹחִין יוֹם טוֹב.
כְּגוֹן גְּרִיפַת תַּנּוּר.

וְשִׁפּוּד שֶׁנִּשְׁבַּר חֻדּוֹ בְּיוֹם טוֹב בְּעִנְיָן שֶׁאֵין רָאוּי לִצְלוֹת בּוֹ מֻתָּר לְתַקְּנוֹ.
אֲבָל אִם נִתְעַקֵּם קְצָת וַעֲדַיִן רָאוּי לִצְלוֹת בּוֹ - אָסוּר לְתַקְּנוֹ, אֲפִלּוּ אִם יָכוֹל לְתַקְּנוֹ בְּיָדוֹ בְּלֹא כְּלִי.

סַכִּין שֶׁנִּפְגְּמָה בְּיוֹם טוֹב, מֻתָּר לְחַדְּדָהּ בְּמַשְׁחֶזֶת שֶׁל עֵץ אוֹ עַל חֲבֶרְתָּהּ, וּמוֹרִין לַעֲשׂוֹת כֵּן.
אֲבָל בְּמַשְׁחֶזֶת שֶׁל אֶבֶן, אַף עַל פִּי שֶׁמֻּתָּר לְחַדֵּד בָּהּ אֵין מוֹרִין לַעֲשׂוֹת כֵּן.
אֲבָל לְהַעֲבִיר שַׁמְנוּנִיתָהּ, אַף בְּשֶׁל אֶבֶן מוֹרִין לַעֲשׂוֹת כֵּן.
וְאִם נִפְגְּמָה מֵעֶרֶב יוֹם טוֹב אָסוּר.
וְהָרַמְבַּ"ם כָּתַב - אֲפִלּוּ עַל גַּבֵּי עֵץ הֲלָכָה וְאֵין מוֹרִין כֵּן.
וְעַל גַּבֵּי מַשְׁחֶזֶת שֶׁל אֶבֶן אֵין מַשְׁחִיזִין כְּלָל.
וַאֲדוֹנִי אָבִי הָרֹא"שׁ זַ"ל כָּתַב כִּסְבָרָא רִאשׁוֹנָה.

נִפְגְּמָה מֵעֶרֶב יוֹם טוֹב - אָסוּר לְחַדְּדָהּ בְּמַשְׁחֶזֶת.
וְאִם לֹא נִפְגְּמָה מֵעֶרֶב יוֹם טוֹב, אֶלָּא עָמְדָה - פֵּרוּשׁ הִתְחִילָה קְצָת לְהִתְקַלְקֵל וְאֵינָהּ חוֹתֶכֶת יָפֶה -
אִם יָכוֹל לַחְתֹּךְ בָּהּ עַל יְדֵי הַדְּחַק, יָכוֹל לְהַשְׁחִיזָהּ בְּיוֹם טוֹב.
וּפֵרֵשׁ רַב אַלְפַס - אַגַּב רֵחַיָא אוֹ דִּקּוּלָא אֲבָל לֹא בְּמַשְׁחֶזֶת.
וּבַעַל הָעִטּוּר כָּתַב - אֲפִלּוּ בְּמַשְׁחֶזֶת.
וְהָכִי מִסְתַּבֵּר.
אֲבָל אִם אֵינוֹ יָכוֹל לַחְתֹּךְ בָּהּ אֲפִלּוּ עַל יְדֵי הַדְּחַק, אָסוּר לְהַשְׁחִיזָהּ דְהֲוָה לֵיהּ מְתַקֵּן מָנָא.